Menara Jam Condong Teluk Intan

Menara Condong Teluk Intan ialah sebuah menara tangki air yang kemudian dijadikan menara jam yang terletak di Teluk Intan, Perak. Ia menjadi mercu tanda bandar Teluk Intan sejak beberapa lama. Keunikan menara ini ialah ia menyerupai Menara Pisa, Itali. Menara ini dibina pada tahun 1885. Ia memiliki ketinggian setinggi 85 kaki dan terdapat 110 buah anak tangga. Walaupun telah berusia lebih 100 tahun, ia masih berdiri kukuh.

Menara ini sebenarnya merupakan takungan air sebelum adanya tangki air di Changkat Jong. Bangunan tiga tingkat ini dilengkapi dengan jam besar. Kini, menara ini tidak digunakan lagi dan hanya menjadi tarikan pelancong yang mengunjungi bandar Teluk Intan. Di bahagian bawahnya dihiasi dengan landskap yang indah seperti pasu bunga, lantai marmar dan kerusi rehat untuk bersantai seisi keluarga. Kini, bangunan purba itu mendapat julukan Menara Condong kedua di dunia selepas Menara Pisa di Itali.

Fungsi
Menurut satu kajian, tujuan pembinaan menara condong atau juga dikenali sebagai Jam Tinggi adalah seperti berikut: 
 untuk menyimpan air bagi penduduk tempatan pada musim kemarau
 dalam memastikan kemudahan Pengurusan Air British ditingkatkan
 untuk bekalan air sekiranya berlaku kebakaran
 sebagai penjaga masa

Kegunaan
Menara ini pernah digunakan oleh Lembaga Perancang Keluarga Negara dan Persatuan Pengakap Teluk Intan.

Rujukan

 Zabidin Hj Ismail 2013. Menara Condong Teluk Intan. Kuala Lumpur: Institut Terjemahan dan Buku Malaysia

Pautan luar 
 Menara Condong Teluk Intan 
Menara di Malaysia
Bangunan dan struktur di Perak
Tugu peringatan di Malaysia